google/wiki40b huggingface dataset:
Επεμβατικό RNA

H παρεμβολή του RNA ή RNA interference ή RNAi) είναι ένας μηχανισμός ρύθμισης της γονιδιακής έκφρασης στην οποία το RNA καταστέλλει την έκφραση συμπληρωματικών προς αυτών γονιδίων. Φυλογενετικά ο μηχανισμός αυτός φαίνεται να έχει προέλθει από πρώιμους αντιικούς μηχανισμούς ανοσίας και παίζει σημαντικό ρόλο στην γονιδιακή ρύθμιση, εξελικτική βιολογία και διατήρηση του γονιδιώματος. Οι Fire και Mello βραβεύθηκαν το 2006 με το Νόμπελ στην Ιατρική για την έρευνά τους και τις ανακαλύψεις τους στην παρεμβολή του RNA.

Ο μηχανισμός RNAi

Ο μηχανισμός RNAi άρχεται από το ένζυμο dicer, το οποίο διασπά την διπλή αλυσίδα RNA (dsRNA) για να δημιουργήσει κοντά θραύσματα διπλής αλυσίδας 20–25 ζευγαριών βάσεων. Tο ειδικό αυτό RNA ανακαλύφθηκε όταν παρατηρήθηκε ότι τόσο η sense όσο και η antisense ακολουθία του RNA, ήταν εξίσου αποτελεσματικές στην καταστολή της γονιδιακής έκφρασης συγκεκριμένων γονιδίων. Παρασκευάσματα οποιουδήποτε τύπου (υποθετικά) μονόκλωνου RNA περιείχε προσμίξεις μικρών ποσοτήτων δίκλωνου RNA. Mελέτες in vitro δείχνουν ότι το δίκλωνο RNA αποικοδομείται (με δαπάνη ΑΤΡ) παράγοντας ολιγονουκλεοτίδια μήκους 21-23 βάσεων. Αυτά τα μικρά τμήματα RNA oνομάστηκαν siRNA (short interference RNA). Δημιουργούνται με αποκοπές στα 3’ άκρα ενός μεγαλύτερου δίκλωνου RNA και προκύπτουν siRNA θραύσματα, (δίκλωνα) με ανισοτελή άκρα μήκους 2 βάσεων. To ίδιο ένζυμο ένζυμο (Dicer) που δημιουργεί τα microRNA καταλύει τη διάσπαση αυτή.Συνεπώς τα miRNA έχουν μήκος περίπου 22bp και παράγονται σε πολλά ευκαρυωτικά κύτταρα από τη διάσπαση μεγαλύτερων μεταγραφημάτων. Λειτουργούν με σύζευξη βάσεων πάνω στο mRNA στόχο σχηματίζοντας δίκλωνες περιοχές πού είναι επιδεκτικές στη διάσπαση από ενδονουκλεάσες. Η αποικοδόμηση του mRNA-στόχου παρεμποδίζει και την έκφρασή του. H ρύθμιση του mRNA με micro-RNA βρίσκει απομίμηση στο φαινόμενο της παρεμβολής RNA (RNA interference).

Εφαρμογή της τεχνικής

Η τεχνική του RNA interference χρησιμοποιείται σήμερα εκλεκτικά στην καταστολή ευκαρυωτικών γονιδίων. Η τεχνική των RNAι αποτελεί τη μέθοδο εκλογής για την απενεργοποίηση ευκαρυωτικών γονιδίων και περιλαμβάνει την εισαγωγή μικρών δικλωνων RNA, των οποίων ο ένας κλώνος είναι συμπληρωματικός του RNA στόχου και επάγουν την αποικοδόμησή του. Τα RNA interference σχετίζονται με φυσικές λειτουργίες καταστολής της γονιδιακής έκφρασης. Φυτά και μύκητες παρουσιάζουν τέτοιου τύπου  καταστολή RNA (post transcriptional gene silencing), στην οποία δίκλωνο dsRNA παρεμποδίζει την έκφραση ενός γονιδίου. Μία “πρόχειρη” πηγή τέτοιου RNA στόχου μπορεί να είναι ένας πολλαπλασιαζόμενος ιός, και ο φυσικός μηχανισμός μπορεί να έχει εξελιχθεί σαν άμυνα εναντίον ιικών μολύνσεων. Όταν ένας ιός μολύνει φυτικό κύτταρο, ο σχηματισμός του dsRNA προκαλεί την καταστολή της έκφρασής του από το φυτικό γονιδίωμα. Το siRNA μπορεί να εξαπλωθεί σ’ όλο το φυτό συστηματικά, πιθανόν και μέσω της κίνησης του ίδιου του ιού. Έτσι, μία RNA εξαρτώμενη RNA πολυμεράση μπορεί να χρησιμοποιεί το siRNA σαν εκμαγείο και να παράγει πολλαπλά αντίγραφά του που καταστέλλουν τον RNA-στόχο.
Μπεν Μπερνάνκι

Παιδική ζωή

Γεννήθηκε στην Αουγκούστα, Τζόρτζια στις 13 Δεκεμβρίου 1953. Μεγάλωσε στο Ντίλον της Νότιας Καρολίνας. Ο πατέρας του Φίλιπ ήταν φαρμακοποιός και μερικώς απασχολούμενος ως μάνατζερ θεάτρου ενώ η μητέρα του Έντνα ήταν δασκάλα δημοτικού σχολείου μέχρι τη στιγμή που γεννήθηκε ο Μπεν. Είναι ο μεγαλύτερος από τρία αδέλφια, έχοντας ακόμη έναν αδελφό και μία αδελφή. Ο αδελφός του Σεθ είναι δικηγόρος στη Βόρεια Καρολίνα και η αδελφή του, Σάρον, είναι διευθύντρια σε μουσικό σχολείο της Βοστώνης.
Η οικογένεια του ήταν από τις ελάχιστες εβραϊκές στην περιοχή του και συμμετείχαν σε μια τοπική συναγωγή. Ο Μπεν σε μικρή ηλικία έμαθε την Εβραϊκή γλώσσα από τον παππού του Χάρολντ. Ο πατέρας του και ο θείος του κατείχαν από κοινού ένα φαρμακείο που αγόρασαν από τον παππού από την πλευρά του μπαμπά του, Γιόνας. Ο Γιόνας γεννήθηκε στο Μπόρισλαβ της Αυστρουγγαρίας στις 23 Ιανουαρίου 1891 και μετανάστευσε στις ΗΠΑ. Έφτασε στο νησί Έλλις στα 30 του χρόνια την Πέμπτη 30 Ιουνίου 1921 μαζί με τη γυναίκα του, ετών 25. Στα έγγραφα του πλοίου καταλογογραφήθηκαν ως ταμίας και ιατρός αντίστοιχα. Μετακόμισαν στον Ντίλον από τη Νέα Υόρκη τη δεκαετία του '40. Η μητέρα του Μπεν δούλευε συχνά στο οικογενειακό φαρμακείο όπως έπραττε και ο ίδιος περιστασιακά.

Θρησκεία

Ως έφηβος τη δεκαετία του '60, ο Μπερνάνκι βοηθούσε στην τοπική συναγωγή στο τύλιγμα της Πεντάτευχου. Οι γονείς του ανησυχούσαν ότι ο γιος τους θα χάσει την εβραϊκή του ταυτότητα αν φοιτούσε στο Χάρβαρντ. Με τη βοήθεια ενός καθηγητή από το Ντίλον οι γονείς του Μπεν τελικά πείστηκαν ότι υπάρχουν Εβραίοι και στη Βοστώνη και ότι ο γιος τους δεν διατρέχει κίνδυνο.
Μαρία Βαλσαμάκη

Τα πρώτα χρόνια

Γεννήθηκε στο Βουκουρέστι από γονείς κεφαλληνιακής καταγωγής. Κατά την παιδική της ηλικία εγκαταστάθηκε με τους γονείς της στο Παρίσι, όπου εκδήλωσε έντονη κλίση για το θέατρο και παρακολούθησε τα μαθήματα μεγάλων καλλιτεχνών της εποχής, όπως της Σάρας Μπερνάρ, της ντυ Μενίλ και του Τρυφιέ της Κομεντί Φρανσέζ. Ταυτόχρονα, άρχισε να εμφανίζεται από πολύ νεαρή ηλικία σε ερασιτεχνικές παραστάσεις, όπου εκδηλώθηκε το σπουδαίο ταλέντο της. Οι γονείς της είχαν αντιρρήσεις για την καλλιτεχνική σταδιοδρομία της Μαρίας, εκείνη όμως είχε ήδη αφοσιωθεί στο θέατρο.

Η καταξίωση

Το 1922 η Βαλσαμάκη σημείωσε την πρώτη σημαντική επαγγελματική επιτυχία της ως ηθοποιός, παίζοντας πρωταγωνιστικό ρόλο στο έργο του Εδμόνδου Ροστάν Η τελευταία νύχτα του Δον Ζουάν. Ακολούθησαν θριαμβευτικές παραστάσεις σε διάφορα παρισινά θέατρα, σε πρώτους ρόλους στα έργα Νόρα του Ίψεν, Ο εισαγγελέας Χάλλερ και Τζοκόντα του Ντ' Ανούντσιο, Το γαλάζιο πουλί του Μωρίς Μαίτερλινκ, Νεότητα και Η σιδερένια μάσκα του Μωρίς Ροστάν (γιου του Εδμόνδου). Με τον Μωρίς η Βαλσαμάκη εγκαινίασε μία συνεργασία και πραγματοποίησαν μία θριαμβευτική περιοδεία σε μεγάλες πόλεις της Γαλλίας, του Βελγίου και της Αγγλίας.
Η Βαλσαμάκη συνεργάσθηκε επίσης με τον θίασο του παρισινού θεάτρου «Οντεόν», όπου οι καλύτερες ερμηνείες της ήταν σε ρόλους κλασικών έργων του Κορνηλίου, του Ρακίνα και του Ουγκώ. Η φήμη της διαδόθηκε ευρύτερα και της εξασφάλισε την εκλογή της παμψηφεί ως στελέχους της Κομεντί Φρανσέζ (δεν έγινε τελικώς επειδή είχε διατηρήσει την ελληνική της υπηκοότητα).
Αργότερα η Μαρία Βαλσαμάκη συγκρότησε τον δικό της θίασο, με τον οποίο έκανε μία επιτυχημένη περιοδεία σε διάφορες ευρωπαϊκές χώρες. Στην Αθήνα έγινε θερμά δεκτή, δίνοντας σειρά παραστάσεων στο Εθνικό Θέατρο.

Ως θεατρικός συγγραφέας

Η Βαλσαμάκη συνέγραψε και δύο θεατρικά έργα, τις κωμωδίες Ο γυμνός άνθρωπος και Η γυναίκα και το είδωλο. Η πρώτη από αυτές σημείωσε σημαντική εμπορική επιτυχία στο Παρίσι, όπου ανέβηκε σε πολλές παραστάσεις.
Η Μαρία Βαλσαμάκη πέθανε στο Παρίσι σε ηλικία 83 ετών.
Φρίτσλαρ

Ιστορία

Το όνομα Φρίτσλαρ προέρχεται από το Fride slar που σημαίνει τόπος της ειρήνης. Κατά την περίοδο του εκχριστιανισμού, το Φρίτσλαρ έπαιξε σημαντικό ρόλο και το όνομα της πόλης συνδέεται με την εργασία του ιερέα Αγίου Βονιφατίου. Ο Β' Παγκόσμιος Πόλεμος προκάλεσε μόνον ελάχιστες ζημιές στην πόλη, οι οποίες σύντομα αποκαταστάθηκαν. Στην πόλη έζησε ο Ιταλός μουσικοσυνθέτης Ινιάτσιο Φιορίλλο (Ignazio Fiorillo, 1715-1787).
Ο επισκέπτης βρίσκει μια τυπική μεσαιωνική πόλη με ελάχιστες σύγχρονες επιρροές. Αξιοθέατα είναι ο ναός, τα τείχη της πόλης με τους οκτώ πύργους και η κεντρική πλατεία.

Οικονομία

Σημαντικοί εργοδότες είναι ένα στρατόπεδο της Γερμανικής Αεροπορίας και ένα εργοστάσιο τροφίμων, ενώ στην ευρύτερη περιοχή βρίσκεται το φράγμα της λίμνης Έντερζεε (Edersee), ένα εργοστάσιο της Volkswagen στο Μπάουναταλ και η βιομηχανία W. Braun στο Μέλσουνγκεν. Το Κάσσελ απέχει περίπου 30 χλμ μέσω του αυτοκινητοδρόμου A49. Η πόλη είναι ένα δημοφιλές μικρό τουριστικό κέντρο. Οι περισσότεροι επισκέπτες είναι ποδηλάτες που κάνουν στάση ακολουθώντας τα ίχνη του Αγίου Βονιφατίου.
Nederlandse Omroep Stichting

Διαδίκτυο

Το NOS είναι υπεύθυνο για την ειδησεογραφική και αθλητική ιστοσελίδα των ολλανδικών δημόσιων ραδιοτηλεοπτικών φορέων. Το συντακτικό προσωπικό των διαδικτυακών σελίδων είναι υπεύθυνο για τις σελίδες τηλεκειμένου στο NPO 1, NPO 2 και NPO 3.
Ψυχές στην ομίχλη

Υπόθεση

Η Λούσι Μιουρ (Τζιν Τίρνεϊ), μια πεισματάρα και διψασμένη για ζωή χήρα, των αρχών του προηγούμενου αιώνα, αποφασίζει να φύγει από το σπίτι της οικογένειας του συζύγου της μετά το θάνατό του. Η Λούσι με την κόρη της Άννα (Νάταλι Γουντ) και την υπηρέτρια της Μάγδα (Έντνα Μπεστ) μεταφέρονται στην παραθαλάσσια περιοχή του Γουάιτκλιφ και εγκαθίστανται στην εξοχική βίλα ενός μακαρίτη καπετάνιου, που οι φήμες την θέλουν στοιχειωμένη. Η πνευματώδης Λούσι που διψά για περιπέτεια γοητεύεται από το μυστήριο που περιβάλλει τη βίλα και την ημέρα της άφιξής της στο εξοχικό διαπιστώνει ότι οι φήμες είναι αληθινές. Το φάντασμα του καπετάνιου Ντάνιελ Γκρεγκ (Ρεξ Χάρισον) παρουσιάζεται μπροστά της προσπαθώντας να την αναγκάσει να αφήσει το σπίτι του. Η Λούσι αρνείται να φύγει και το θαρραλέο της πνεύμα γοητεύει το φάντασμα του καπετάνιου που της επιτρέπει να μείνει. Μεταξύ της Λούσι και του φαντάσματος αναπτύσσεται μια παράξενη σχέση, η οποία διακόπτεται απότομα με την άφιξη στη ζωή της Λούσι ενός γοητευτικού άνδρα, του Μάιλς Φέαρλι (Τζορτζ Σάντερς), ο οποίος σε αντίθεση με το φάντασμα του καπετάνιου Γκρεγκ, είναι ζωντανός.

Πληροφορίες παραγωγής

Τέταρτο σκηνοθετικό εγχείρημα του Τζόζεφ Λ. Μάνκιεβιτς, σκηνοθέτη επίσης των ταινιών Ένα γράμμα σε τρεις γυναίκες (Letter To Three Wives, 1949), Όλα για την Εύα (All About Eve, 1950), Επιχείρηση Κικέρων (5 Fingers, 1952), Ξαφνικά, πέρυσι το καλοκαίρι (Suddenly Last Summer, 1959) και Σλουθ (Sleuth, 1972). Η ταινία σηματοδότησε επίσης τη δεύτερη συνεργασία του με την πανέμορφη Τζιν Τίρνεϊ, μετά τη Μιράντα (Dragonwyck) του προήγουμενου έτους με την οποία ο Μάνκιεβιτς έκανε το σκηνοθετικό του ντεμπούτο. Η ταινία βασίζεται σε μυθιστόρημα της Τζοζεφίν Λέσλι, το οποίο υπέγραψε με το ψευδώνυμο Ρ.Α. Ντικ κυκλοφόρησε το 1945 και έκανε τεράστια επιτυχία. Η 20th Century Fox αγόρασε τα δικαιώματα του μυθιστορήματος αμέσως μετά την κυκλοφορία του στη Μεγάλη Βρετανία το 1945 κι ενώ ακόμη δεν είχε κυκλοφορήσει στις Η.Π.Α. Η μεταφορά του σεναρίου έγινε από τον βραβευμένο με όσκαρ για την ταινία Η κοιλάδα της κατάρας (How Green Was My Valley, 1941) Φίλιπ Νταν, ενώ υπεύθυνος για την ασπρόμαυρη φωτογραφία ήταν ο Τσαρλς Λανγκ. Ο Μπέρναρντ Χέρμαν είναι υπεύθυνος για τη μουσική επένδυση της ταινίας, το μουσικό θέμα της οποίες αποτελούσε την αγαπημένη του από όλες του τις συνθέσεις. 
Τα γυρίσματα της ταινίας έγιναν στην Καλιφόρνια και η Τζιν Τίρνεϊ προσέγγισε αρχικά το ρόλο της Λούσι Μιουρ, ερμηνεύοντάς τον με κωμικό τόνο. Δυο μέρες μετά τα γυρίσματα ο παραγωγός Ντάριλ Ζάνουκ κι ο σκηνοθέτης Τζόζεφ Μάνκιεβιτς συζήτησαν μαζί της και την προέτρεψαν να δώσει περισσότερο βάθος στην ερμηνεία της. Οι σκηνές που είχαν ήδη γυριστεί ξαναγυρίστηκαν και μετά την προβολή η ηθοποιός έλαβε θετικές κριτικές για την ερμηνεία της.
Σταθμική ανάλυση

Ορισμός

Η σταθμική ανάλυση, αποτελεί μια τεχνική αναλυτικής μεθόδου, στην οποία η αναλυτική πληροφορία αντλείται με μέτρηση της μάζας ενός ιζήματος, που προκύπτει από την προσδιοριζόμενη ουσία με τη βοήθεια κατάλληλου αντιδραστηρίου (αντιδραστήριο καταβύθισης).
Στη σταθμική ανάλυση ακολουθείται συνήθως η εξής διαδικασία: ο αναλύτης (ο οποίος βρίσκεται σε μορφή ιόντων) καθιζάνει, κάτω από ορισμένες συνθήκες με τη μορφή μιας δυσδιάλυτης ένωσης καθορισμένης σύστασης. Το ίζημα συλλέγεται και μετά από ξήρανση ζυγίζεται σε αναλυτικό ζυγό. Από τη μέτρηση της μάζας και με βάση τη στοιχειομετρία της ένωσης προσδιορίζεται η ουσία. Οι σταθμικές αναλύσεις αποτελούν σε πολλές περιπτώσεις πρότυπες μεθόδους ανάλυσης, παρόλο που η ογκομετρία και οι τεχνικές ενόργανης ανάλυσης έχουν παραγκωνίσει τους σταθμικούς προσδιορισμούς, ιδιαίτερα όταν πρόκειται για αναλύσεις ρουτίνας.
NGC 2022

Το NGC 2022 είναι πλανητικό νεφέλωμα στον αστερισμό Ωρίωνα. Απέχει περίπου 7.000 έτη φωτός από τη Γη και το ανεκάλυψε ο αστρονόμος Ουίλιαμ Χέρσελ στις 28 Δεκεμβρίου 1785.
Οκρούγκ Αντριέβιτσκι

Η Οκρούγκ Αντριέβιτσκι (σερβικά : Андријевички округ) ήταν διοικητική περιοχή, Διοικητική διαίρεση του Βασιλείου Σέρβων, Κροατών και Σλοβένων από το 1918 έως το 1929. Από το 1918 έως το 1922 ήταν υποδιαίρεση της επαρχίας Μαυροβουνίου και από το 1922 έως το 1929 της Όμπλαστ Ράσκα. Διοικητικό της κέντρο ήταν η πόλη Αντρίεβιτς όπου οφείλει και το όνομα της, καταργήθηκε οριστικά το 1929.

Πληθυσμός

Σύμφωνα με την απογραφή του 1921 η διοικητική περιοχή είχε 24.624 κατοίκους από τους οποίους οι 18.154 ήταν ορθόδοξοι.
Κασταλία πηγή

Η Κασταλία πηγή είναι φυσική πηγή στους πρόποδες του Παρνασσού. Πήρε το όνομά της από την μυθική νύμφη Κασταλία, η οποία στην προσπάθειά της να ξεφύγει από τον Απόλλωνα έπεσε στην πηγή αυτή και πνίγηκε. Στην αρχαιότητα ήταν αφιερωμένη στον θεό Απόλλωνα και στις Μούσες.

Γεωγραφικά και Ιστορικά στοιχεία

Η Κασταλία πηγάζει από τις ρίζες του Φλεμπούκου, το οποίο κατά την αρχαιότητα ονομαζόταν Υάμπεια, κοντά στο στενό φαράγγι Αρκουδόρεμα. 
Η πηγή ιστορικά είναι άρρηκτα συνδεδεμένη με το μαντείο των Δελφών. Τα νερά της κατείχαν σημαντικό ρόλο στη λατρεία και τη λειτουργία του μαντείου, καθώς σε αυτά πλένονταν η Πυθία, οι ιερείς, το προσωπικό αλλά και οι προσκυνητές του μαντείου.
Τα ύδατα της Κασταλίας παροχετεύθηκαν σε κρήνη, η οποία άλλαξε μορφή αλλά και τοποθεσία στη διάρκεια των αιώνων: καταγράφονται το αρχαϊκό οικοδόμημα, η ρωμαϊκή κρήνη, αλλά και η σύγχρονη βρύση.

Η αρχαϊκή κρήνη

Το αρχαϊκό οικοδόμημα της Κασταλίας κρήνης αποκαλύφθηκε ανασκαφικά το 1957. Βρισκόταν ανάμεσα στο ιερό του Απόλλωνα και το Γυμνάσιο και χρονολογείται στο 600-590 π.Χ. Πρόκειται για ένα ορθογώνιο ανοικτό κτίσμα διαστάσεων 8,20 x 6,64 μ., που περιλαμβάνει μία ορθογώνια κτιστή λεκάνη, με σύστημα αγωγών και χάλκινων κρουνών σε σχήμα λεοντοκεφαλής στη βόρεια πλευρά, καθώς και πλακόστρωτη αυλή με λίθινα έδρανα. Εκεί απέληγε ένα μικρό υδραγωγείο, σκαλισμένο στο βράχο (ύψους 1,60 μ και πλάτους 1 μ) το οποίο έφερνε το νερό από  την πηγή στη βάση των Φαιδριάδων.

Η ρωμαϊκή κρήνη

Στη διάρκεια των αιώνων μέχρι και τη ρωμαϊκή εποχή η κρήνη αναμορφώθηκε και επισκευάσθηκε αρκετές φορές. Η νεότερη Κασταλία χρονολογείται στον 1ο αι. π.Χ. και βρίσκεται περίπου 50 μ. ψηλότερα από την αρχαϊκή. Ο φυσικός βράχος έχει λειανθεί και έχουν δημιουργηθεί κόγχες για τα αναθήματα των πιστών. Μία από αυτές μετατράπηκε σε εκκλησάκι του Αγίου Ιωάννη του Προδρόμου. 
Κάτω από τις κόγχες λαξεύτηκε στο βράχο μία στενόμακρη λεκάνη μήκους 10 μ. και πλάτους 0,50 μ., στην οποία έφθανε το νερό της πηγής με κλειστό αγωγό. Η λεκάνη ήταν σκεπαστή και η μία άκρη της άνοιγε έτσι ώστε να μπορεί να καθαρίζεται. Στην πρόσοψη της κρήνης υπήρχαν επτά χάλκινοι κρουνοί, που χωρίζονταν με επτά πεσσούς σκαλισμένους στο βράχο. Μπροστά από την κρήνη υπήρχε πλακόστρωτη αυλή, στην οποία κατέβαινε κανείς με οκτώ σκαλοπάτια, και στις τρεις πλευρές της υπήρχαν λίθινοι πάγκοι.Περιγραφή της κρήνης δίνει και τον 2ο αιώνα μ.Χ. ο περιηγητής Παυσανίας. 
Στα νεώτερα χρόνια, η πηγή αξιοποιήθηκε για την ύδρευση της επαρχίας των Δελφών. Τα νερά της τροφοδοτούν επίσης και το κοντινό Αρκουδόρεμα, που χύνεται στον ποταμό Πλείστο.
Μεθυλοκυκλοπροπάνιο

Ονοματολογία

Η ονομασία «μεθυλοκυκλοπροπάνιο»  από την ονοματολογία κατά IUPAC. Συγκεκριμένα, το αρχικό πρόθεμα «μεθυλο-» δηλώνει την παρουσία διακλάδωσης ενός (1) ατόμου άνθρακα, το τμήμα «κυκλο-» δηλώνει την παρουσία ενός δακτυλίου στην κύρια ανθρακική αλυσίδα, το τμήμα «προπ-» δηλώνει την παρουσία  τριών (3) ατόμων άνθρακα στην κύρια ανθρακική αλυσίδα της ένωσης, το ενδιάμεσο «-αν-» δείχνει την απουσία διπλών ή και τριπλών δεσμών μεταξύ ατόμων άνθρακα στο μόριο και η κατάληξη «-ιο» φανερώνει ότι δεν περιέχει χαρακτηριστικές ομάδες, δηλαδή ότι είναι υδρογονάνθρακας.

Κυκλοπροπάνια

«Κυκλοπροπάνια» ονομάζονται τα κυκλοαλκάνια με τριμελή δακτύλιο, που αποτελεί και το χαρακτηριστικό της δομής τους. Οι πλευρικές αλυσίδες, όταν υπάρχουν, διαμορφώνονται όπως στα αλκάνια. Το ιδιαίτερο χαρακτηριστικό της μοριακής δομής τους είναι η εμφάνιση γωνίας δεσμού   που είναι η συνηθισμένη γωνία δεσμού sp³-sp³ που αντιστοιχεί σε κορεσμένο. Ύστερα από ενεργειακή ανάλυση των πιθανών δομών - μοριακών μοντέλων με κβαντομηχανικές μεθόδους προέκυψε ως πιθανότερη η εκδοχή του sp² υβριδισμού και της δημιουργίας δύο μοριακών τροχιακών τριών κέντρων (των τριών ατόμων C), σ (2sp²-2sp²-2sp²) και π (2p-2p-2p), με 3 ηλεκτρόνια ανά μοριακό τροχιακό, ώστε να χρησιμοποιηθούν τα 6 διαθέσιμα ηλεκτρόνια των 3 ατόμων C (τα άλλα 6 χρησιμοποούνται για τους 6 σ δεσμούς με τα 6 άτομα υδρογόνου ή και τα αλκύλια). Αντί δηλαδή των κλασσικών 3 ομοιοπολικών δεσμών δύο κέντρων μεταξύ των ατόμων C, υπάρχουν 2 ομοιοπολικοί δεσμοί τριών κέντρων.
Εξαιτίας αυτού του γεγονότος προκύπτει η λεγόμενη «ενέργεια τάσης δεσμών» που συνυπολογίζει την ενέργεια παραμόρφωσης δεσμικής γωνίας (κατά Baeyer), που οφείλεται στη διαφορά γωνίας από την κανονική, και την ενέργεια στρέψης (κατά Piltzer), που οφείλεται στην αδυναμία του συστήματος να στρέψει τους δεσμούς του και να πάρει διαμόρρφωση αποφυγής των απώσεων τύπου Van der Waals, που αναπτύσσονται από την προσέγγιση αλληλοαπωθούμενων ατόμων και ομάδων αυτών. Ενώ λοιπόν το ισομερές προπένιο έχει θερμότητα ολικής καύσης 1.971 kcal/mole το κυκλοπροπάνιο έχει 2.088 kcal/mole. Το ΔQ = 117 kJ/mole αντιστοιχεί ακριβώς στην επιπλέον ενέργεια που παγιδεύει η ιδιάζουσα δομή του τριμελή δατυλίου.
Αποτέλεσμα των παραπάνω είναι τα κυκλοπροπάνια να δείνουν αντιδράσεις προσθηκοδιάσπασης-1,3.

Ενδομοριακή αντίδραση Würz

Με την τροποποιημένη αντίδραση Freund με Zn, που δίνει μεγαλύτερη απόδοση στην ενδομοριακή αντίδραση. Σ' αυτήν την περίπτωση η στοιχειομετρική εξίσωση της αντίδρασης γίνεται:

Με χρήση καρβενίου

1. Με προσθήκη μεθυλενίου σε προπένο και χρήση συστήματος διωδομεθάνιου (CH₂I₂), ψευδαργύρου (Zn) και χαλκού (Cu):
2. Παρεμβολή μεθυλενίου σε κυκλοπροπάνιο:

Υδραλογόνωση-1,3

Με υδραλογόνο (ΗΧ) παράγεται κυρίως 2-αλοβουτάνιο:

Υδροξυαλογόνωση-1,3

Με υπαλογονώδες οξύ (HOX) παράγεται κυρίως 4-αλο-2-βουτανόλη:

Ενυδάτωση-1,3

Με επίδραση θειικού οξέως σε μεθυλοκυκλοπροπάνιo παράγεται τελικά κυρίως 2-βουτανόλη:

Διυδροξυλίωση-1,3

Με επίδραση υπεροξείδιο του υδρογόνου σε μεθυλοκυκλοπροπάνιo, παρουσία καρβονικών οξέων παράγεται κυρίως 1,3-βουτανοδιόλη:
Αντρέ Σιμόες

Πορτογαλία

Γεννημένος στο Ματοσίνιος, ο Σιμόες έπαιξε σε 3 σωματεία ως νέος συμπεριλαμβανομένης της Πόρτο στις ηλικίες 8-14. Έκανε τις πρώτες του επαγγελματικές εμφανίσεις με την Παντροένσε αγωνιζόμενος δύο σεζόν στη 3η κατηγορία και μία σεζόν στην 4η κατηγορία στην Πορτογαλία.
Το καλοκαίρι του 2011 ο Σιμόες πήρε μεταγραφή για τη Σάντα Κλάρα. ομάδα 2ης κατηγορίας. Στη δεύτερη του χρονιά με την ομάδα, έπαιξε 39 φορές σκοράροντας ένα γκολ, βοηθώντας έτσι την ομάδα του να φτάσει την 11η θέση.
Τον Ιούνιο του 2013, ο Σιμόες μεταγράφηκε στη Μορειρένσε βοηθώντας την ομάδα να φτάσει στη 1η κατηγορία στη πρώτη του χρονιά, έχοντας περίπου 2800 λεπτά συμμετοχής και συμβάλλοντας με δύο γκολ Έκανε το ντεμπούτο του στο Πρωτάθλημα Πορτογαλίας στις 24 Αυγούστου του 2014, παίζοντας σε όλο τον αγώνα σε εκτός έδρας νίκη με 1-0 εναντίον της Νασιονάλ.

ΑΕΚ Αθηνών

Τον Ιανουάριο του 2015 η ΑΕΚ Αθηνών έκλεισε τον Σιμόες για την επόμενη ποδοσφαιρική σεζόν με τη συμφωνία να ολοκληρώνεται στις 1 Ιουλίου.
Χαράλαμπος Φλόκας

Εθνική αντίσταση

Εκπαιδεύτηκε στην Σχολή εφέδρων αξιωματικών του ΕΔΕΣ στο Σακαρέτσι. Υπήρξε ένοπλο μέλος του ΕΔΕΣ - ΕΟΕΑ από 15/03/1943, εν συνεχεία κατετάγει στην εθνοφυλακή στην περίοδο του εμφυλίου. Με το τέλος του εμφυλίου φοίτησε στην Σχολή Ευελπίδων. Διετέλεσε καθηγητής της Σχολής Πολέμου. Υπηρέτησε επίσης στην Διεύθυνση Ιστορίας Στρατού.
Παγκόσμιο πρωτάθλημα νέων χόκεϊ επί πάγου

Το Παγκόσμιο Πρωτάθλημα Νέων Χόκεϊ επί Πάγου (International Ice Hockey Federation World Under 20 Championship , ανεπίσημα γνωστό ως World Junior Hockey Championship και με το αρκτικόλεξο WJHC) διεξήχθη για πρώτη φορά το 1974. Ο Καναδάς παραμένει η πολυνίκης ομάδα, με συνολικά 29 μετάλλια, εκ των οποίων τα 16 χρυσά.

Πρόσφατος τελικός

Η πιο πρόσφατη διοργάνωση έγινε από τις 26 Δεκεμβρίου 2016 ως τις 5 Ιανουαρίου 2017.

2007

Ο τελικός του Παγκοσμίου Πρωταθλήματος έγινε στις 5 Ιανουαρίου μεταξύ του Καναδά και της Ρωσίας, και έληξε 4-2. Ο μικρός τελικός έγινε μεταξύ της Σουηδίας και των ΗΠΑ και έληξε 1-3.

2008

Η διοργάνωση του 2008 ξεκίνησε στις 26 Δεκεμβρίου του 2007 και ολοκληρώθηκε στις 5 Ιανουαρίου 2008. Τον τίτλο κατέκτησε ο Καναδάς κερδίζοντας τη Σουηδία. Την τρίτη θέση κατέλαβε η Ρωσία.

2009

Το 2009 ο Καναδάς διατηρήθηκε για 5η συνεχή χρονιά και 15η συνολικά στην ιστορία της διοργάνωσης στον κατάλογο των τροπαιούχων, κατακτώντας το χρυσό μετάλλιο στην έδρα του στον τελικό στις 5 Ιανουαρίου του 2009. Επικράτησε της Σουηδίας στον τελικό με 5-1. Το χάλκινο μετάλλιο για μία ακόμη φορά κέρδισε η Ρωσία.

2010

Οι ΗΠΑ κατέκτησαν τον τίτλο, νικώντας στον τελικό της 5ης Ιανουαρίου στο Σασκατσέουαν τον Καναδά με 6-5 στην παράταση.  Το χάλκινο μετάλλιο κατέκτησε η Σουηδία, επικρατώντας με 11-4 της Ελβετίας.
Πρωτάθλημα πετοσφαίρισης Α1 εθνικής κατηγορίας ανδρών 1999-2000

Play off

Στα πλέι οφ έγιναν αγώνες για τις θέσεις 1−8, θέσεις 1−4 και θέσεις 1−2. Μικροί τελικοί δεν έγιναν. Δεν έγιναν επίσης αγώνες για τις θέσεις 5−8, παρόλο που η ΑΕΚ, η οποία βρέθηκε στην 6η θέση της τελικής κατάταξης εξαιτίας του αποκλεισμού του Πανελληνίου από τον ΠΑΟΚ, ζήτησε να γίνουν αγώνες προκειμένου να διεκδικήσει ένα ευρωπαϊκό εισιτήριο.

Προημιτελικοί

Την πρόκριση για τα ημιτελικά πήραν ο Ολυμπιακός, ο Ηρακλής, ο ΠΑΟΚ και η Ορεστιάδα.

Ημιτελικοί

Ο Ολυμπιακός και ο Ηρακλής επικράτησαν εύκολα επί των αντιπάλων τους και πήραν την πρόκριση για τον τελικό για δεύτερη συνεχόμενη χρονιά.

Μεγάλος τελικός

Ο Ολυμπιακός επικράτησε του Ηρακλή με 3-1 νίκες και αναδείχθηκε πρωταθλητής για τρίτη συνεχόμενη χρονιά και 20η συνολικά.
Ανοσοσφαιρίνη Ε

Η ανοσοσφαιρίνη Ε (IgE) ανήκει σε μία από τις πέντε τάξεις των ανοσοσφαιρινών και έχει βρεθεί μόνο στα θηλαστικά. Έχει μοριακό βάρος 188 kD και όπως και οι άλλες ανοσοσφαιρίνες αποτελείται από δύο πανομοιότυπες ελαφρές (L) και δύο πανομοιότυπες βαριές αλυσίδες (ε). Το μόριο της IgE μπορεί να διασπαστεί σε ένα Fc τμήμα και σε δύο Fab τμήματα. Το αντιγόνο συνδέεται στη Fab περιοχή μέσω απείρως διαφορετικών ακολουθιών αμινοξέων, γνωστές ως περιοχές καθορισμού συμπληρωματικότητας (CDR), οι οποίες συνδέονται με ειδικές περιοχές του αντιγόνου. Ο χρόνος ημίσειας ζωής της IgE στον ορό περιορίζεται μόνο στις 2,5 μέρες.

Φυσιολογική διακύμανση της ΙgE

Τα επίπεδα ορού της IgE στα παιδιά αυξάνονται σταδιακά και φτάνουν τα επίπεδα του ενηλίκου στην ηλικία των 5-7 ετών. Τα επίπεδα τείνουν να είναι υψηλότερα σε αλλεργικά από ότι σε μη αλλεργικά άτομα. Λόγω του γεγονότος ότι υφίστανται μεγάλη επικάλυψη τιμών μεταξύ αλλεργικών και μη αλλεργικών ατόμων ο προσδιορισμός της ολικής IgE δεν αποτελεί ευαίσθητη μέθοδο για την εκτίμηση αλλεργικής κατάστασης. Υψηλές τιμές IgE στον ορό κατά τη γέννηση ή κατά τη διάρκεια βρεφικής ηλικίας συχνά προδικάζουν την ανάπτυξη κλινικής αλλεργίας. 
Φυσιολογικές τιμές
Νεογέννητα <1,5 IU/L
< 1 έτους  <15 IU/L
1-5 ετών <60 IU/L
6-9 ετών <90 IU/L
Ενήλικες <100 IU/L

Ρόλος στη νόσο

Ατοπικά άτομα μπορεί να έχουν μέχρι και δέκα φορές το φυσιολογικό επίπεδο IgE στο αίμα τους (όπως κάνουν πάσχοντες από υπερ-IgE σύνδρομο). Ωστόσο αυτό μπορεί να μην είναι μια απαίτηση για να εμφανιστούν τα συμπτώματα όπως έχει φανεί με ασθματικούς με φυσιολογικά επίπεδα IgE στο αίμα τους. Πρόσφατη έρευνα έχει δείξει ότι η παραγωγή IgE μπορεί να συμβεί τοπικά στο ρινικό βλεννογόνο.

Διάγνωση

Η διάγνωση της αλλεργίας γίνεται συχνά όταν ένας γιατρός εξετάζει το ιστορικό του ασθενούς και βρίσκει ένα θετικό αποτέλεσμα για την παρουσία του  ειδικού αλλεργιογόνου IgE κατά τη διεξαγωγή ενός τεστ δέρματος ή αιματολογικών εξετάσεων. Στην περίπτωση που έχουμε αλλεργική αντίδραση ανιχνεύουμε την IgE. Δεν αποδεικνύεται ότι όταν έχουμε αυξημένη την IgE ή IgG έχουμε αλλεργική αντίδραση.